Diari Oficial de la Generalitat Valenciana


Sumari del DOGV 3196, del 04-03-1998 (1998/1601)

ACORD de 10 de febrer de 1998, del Govern Valencià, pel qual es determina la forma d’aplicació de les mesures cautelars en l’àmbit del Pla d’Ordenació dels Recursos Naturals de la Serra d’Irta durant la seua tramitació.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3196

Data del DOGV
:   04-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1601


Data del document
:   10-02-1998

Organisme emissor
:   Conselleria de Medi Ambient

Tipus de document
:   Acord

ACORD de 10 de febrer de 1998, del Govern Valencià, pel qual es determina la forma d'aplicació de les mesures cautelars en l'àmbit del Pla d'Ordenació dels Recursos Naturals de la Serra d'Irta durant la seua tramitació. [1998/C1601]
  
El Govern Valencià, en la reunió del dia 10 de febrer de 1998, adoptà l'acord següent:
  
La serra d'Irta és un espai natural d'indubtable valor ecològic, biològic, geomorfològic i paisatgístic, caracteritzat per un patrimoni natural important.
  
El medi natural d'aquesta serra és el resultat històric de la interacció secular entre ecosistemes naturals i activitat socioeconòmica tradicional. No obstant això, els canvis recents en els usos socioeconòmics del territori i els recursos han afectat els ecosistemes naturals.
  
Atesa la complexitat dels processos i riscos que afecten el patrimoni natural de la serra d'Irta, s'imposa la necessitat de determinar una sèrie de mesures cautelars, com a règim de protecció preventiva mentre s'aprova definitivament el Pla d'Ordenació dels Recursos Naturals.
  
Per ordre de la Conselleria de Medi Ambient, de data 6 de febrer de 1998, es va acordar l'inici, a l'empara del que estableix l'article 28 de la Llei 11/1994, de 27 de desembre, de la Generalitat Valenciana, d'Espais Naturals Protegits de la Comunitat Valenciana, de la tramitació per a l'aprovació del Pla d'Ordenació dels Recursos Naturals de la Serra d'Irta.
  
En virtut d'això, a proposta del conseller de Medi Ambient, el Govern Valencià
  
ACORDA
  
Primer
  
En l'àmbit territorial del Pla d'Ordenació dels Recursos Naturals de la Serra d'Irta, i durant la seua tramitació, regeixen les següents mesures cautelars:
  
a) Prohibició de realitzar actes que suposen una transformació sensible de la realitat física i biològica o hagen de dificultar o impossibilitar la consecució dels objectius de la declaració d'espai natural protegit.
  
b) Suspensió de l'atorgament de llicències municipals per als actes d'usos del sòl i del subsòl, que a continuació s'especifíquen: moviments de terres, obres de nova planta, modificació de l'estructura o aspecte exterior de les existents i col·locació de cartells de propaganda, excepte en sòl urbà.
  
c) Suspensió de l'atorgament d'autoritzacions d'aprofitaments forestals i cinegètics, així com de rompuda i posada en cultiu o transformació d'aquests.
  
d) Suspensió de l'atorgament de qualsevol tipus de permisos o autoritzacions mineres.
  
e) Suspensió de la tramitació del planejament urbanístic amb incidència sobre els valors naturals objecte de protecció.
  
Segon
  
Les mesures cautelars a què es refereix el punt primer estaran vigents fins a l'aprovació del corresponent pla d'ordenació dels recursos naturals, sense que en cap cas la seua vigència puga estendre's més de tres anys.
  
Tercer
  
Aquest acord entrarà en vigor l'endemà de la seua publicació en el Diari Oficial de la Generalitat Valenciana.
  
València, 10 de febrer de 1998
  
El conseller secretari del Govern Valencià,
  
JOSÉ JOAQUÍN RIPOLL SERRANO
  
IV. ADMINISTRACIÓ DE JUSTÍCIA
  
a) EDICTES I CÈDULES DE NOTIFICACIÓ